Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 68/1993. (V. 5.) Korm. rendelet szerint a közszolgálati jogviszony
Paragraph Index: 863

68/1993. (V. 5.) Korm. rendelet szerint a közszolgálati jogviszony megszűnése után a köztisztviselő személyi iratait a központi irattárban kell elhelyezni, és a közszolgálati jogviszony megszűnésétől számított ötven évig meg kell őrizni. A személyi anyagot a közigazgatási szerv fekteti fel, illetve kéri meg, ha a köztisztviselő korábban közszolgálati jogviszonyban állt; a személyi anyagot az említett eset kivételével kiadni nem lehet. Az adatvédelmi biztos megállapította, hogy a közigazgatási szerv a fentiek alapján nem követett el jogsértést. A panaszost tájékoztatta, hogy minden, a munkáltatónál fellelhető anyagáról másolatot kérhet. (200/A/1998) Végül szólni kell arról a problémáról is, amellyel kapcsolatban egyre több munkáltató keresi meg az Adatvédelmi Biztos Irodáját. Számos indítvány érkezik, melyben postai küldemények iratkezelési szabályzatainak véleményezését kérik. A szabályzatok vizsgálata során arra kellett keresni a választ, hogy a munkáltatóhoz érkező magánküldemények kezelése milyen feltételek mellett jogszerű. Az Egészségügyi Minisztérium iratkezelési szabályzatának tervezete is eljutott hozzánk, mely e tárgyban úgy rendelkezik, hogy a beérkező összes levelet — kivéve az „sk. felbontásra” jelzéssel ellátottakat — felbontják, majd iktatják. Amennyiben a felbontott levelek között magánlevelet találnak, úgy azt lezárják, „téves bontás” jelzéssel ellátják, aláírással, dátummal továbbítják a címzetthez. A közigazgatási szervek levélforgalmában és iktatási rendjében két igen fontos érdeknek kell érvényesülnie: az egyik, hogy a beérkező magánlevelek címzettjeinek a levéltitokhoz fűződő jogát biztosítani kell, a másik, hogy a hivatalos levelek — beleértve a valamilyen minősítéssel ellátottakat is — hivatali iktatását és titokvédelmét is biztosítani kell. A Kormány a minisztériumok és az országos hatáskörű államigazgatási szervek iratkezelési mintaszabályzatát a

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes